GODIŠNJE IZVJEŠĆE O PROVEDBI PROVEDBENOG PROGRAMA ZA 2024. GODINU



OPĆINA MARTIJANEC

Martijanec, veljača 2025.

SADRŽAJ

 UVODNE NAPOMENE………………………………………………………………………2

1. PREGLED STANJA………………………………………………………………………...3

2. IZVJEŠĆE O NAPRETKU U PROVEDBI MJERA………………………………………..3

2.1. PODACI O UTROŠENIM PRORAČUNSKIM SREDSTVIMA………………………....4

2.2. ANALIZA STATUSA PROVEDBE MJERE……………………………………………..5

2.3. OPIS STATUSA PROVEDBE MJERE…………………………………………………...6

3. DOPRINOS OSTVARENJU CILJEVA JAVNIH POLITIKA……………………………10

**UVODNE NAPOMENE**

Ovo izvješće izrađeno je u svrhu ispunjavanja obveze utvrđene odredbama Pravilnika o rokovima i postupcima praćenja i izvještavanja o provedbi akata strateškog planiranja od nacionalnog značaja i od značaja za jedinice lokalne i područne (regionalne) samouprave („Narodne novine“ br. 44/23).

Provedbeni programi jedinica lokalne i područne (regionalne) samouprave su kratkoročni akti strateškog planiranja koji osiguravaju provedbu posebnih ciljeva koji su utvrđeni planovima razvoja jedinica lokalne i područne (regionalne) samouprave i vrijede za razdoblje trajanja mandata izvršnog tijela. Provedbeni programi izravno su povezani s proračunskim postupkom, a u svrhu procjene troškova provedbe mjere i organizacije proračunskih programa, jedinica lokalne i područne (regionalne) samouprave mora raščlaniti mjere na prateće aktivnosti i projekte.

Prema Zakonu o sustavu strateškog planiranja i upravljanja razvojem Republike Hrvatske („Narodne novine“ br. 123/17) Općina Martijanec prvi puta donosi i izrađuje provedbeni program za mandatno razdoblje od 2021. do 2025. godine. Provedbeni program Općine Martijanec za mandatno razdoblje od 2021. – 2025. godine, KLASA: 302-02/21-01/1, URBROJ: 2186-19-02-21-1 (u daljnjem tekstu: Provedbeni program), donio je općinski načelnik Branimir Nađ, mag. oec., dana 07. prosinca 2021. godine.

Jedinice lokalne i područne (regionalne) samouprave, putem regionalnog koordinatora imaju obvezu godišnjeg izvješćivanja Koordinacijskog tijela (središnje tijelo državne uprave nadležno za poslove regionalnog razvoja i fondova Europske unije – Ministarstvo regionalnog razvoja i fondova Europske unije) o izvršenju provedbenog programa.

Godišnje izvješće o provedbi Provedbenog programa za 2024. godinu obuhvaća razdoblje od 01.01.2024. godine do 31.12.2024. godine, a sadrži podatke o provedbi mjera, aktivnosti i projekata te ostvarivanju pokazatelja rezultata.

**1. PREGLED STANJA**

Općina Martijanec je jedinica lokalne samouprave koja je samostalna u odlučivanju o poslovima iz samoupravnog djelokruga u skladu s ustavom Republike Hrvatske i zakonima te podliježe nadzoru zakonitosti rada i akata tijela općine. Sadržaj i način obavljanja poslova iz samoupravnog djelokruga detaljnije se uređuje odlukama općinskog vijeća i općinskog načelnika, u skladu sa zakonom i Statutom Općine Martijanec.

U globaliziranom svijetu koji se sve brže mijenja, obilježen zelenom tranzicijom, ali i brojnim ugrozama, kao što su klimatske promjene, ratovi, geopolitički poremećaji ili migracije, planiranje budućnosti danas je možda važnije nego ikada prije. U tom pogledu pravodobno prepoznavanje trendova, vlastitih prednosti i slabosti ključno je za pretvaranje izazova i novih mogućnosti u razvojne prilike.

Zbog velikog povećanja cijene materijala, usluge i energenata, Općina Martijanec se tijekom izvještajnog razdoblja susrela s velikim izazovima u pogledu planiranja i provođenja aktivnosti ključnih za provedbu mjera.

Financijska sredstva racionalno su i štedljivo raspoređivana u namjeri zadovoljavanja svih potreba i prioriteta za funkcioniranje lokalne zajednice.

**2. IZVJEŠĆE O NAPRETKU U PROVEDBI MJERA**

Općina Martijanec je u Provedbenom programu, svoje djelovanje usmjerila na provedbu 5 razvojnih pariteta:

1. Razvoj i unapređenje lokalne uprave i administracije,

2. Razvoj i modernizacija komunalne infrastrukture,

3. Unapređenje gospodarstva i održivog razvoja poljoprivrede,

4. Poboljšanje kvalitete života lokalnog stanovništva,

5. Promicanje kulture i očuvanje kulturne baštine te zaštita okoliša.

**2.1. PODACI O UTROŠENIM PRORAČUNSKIM SREDSTVIMA**

Provedbenim programom je utvrđen i indikativni financijski okvir za provedbu pojedine mjere i to na način da je za svaku pojedinu mjeru procijenjen trošak njene provedbe.

U izvještajnom razdoblju je za provedbu 17 mjera iz proračuna iskorišteno ukupno 1.741.945,81 eura (prikaz u tablici niže).

|  |  |
| --- | --- |
| **NAZIV MJERE** | **IZNOS UTROŠENIH PRORAČUNSKIH SREDSTAVA (EUR)** |
| Aktivnosti vezane za redovnu djelatnost izvršnog tijela i predstavničkih tijela jedinice lokalne samouprave | 105.827,44 |
| Aktivnosti vezane za redovnu djelatnost mjesne samouprave, jedinstvenog upravnog odjela i administracije | 401.346,87 |
| Učinkovito upravljanje javnim prostorom i imovinom  | 8.250,00 |
| Aktivnosti vezane za izgradnju i održavanje komunalne infrastrukture | 294.114,62 |
| Rekonstrukcija, izgradnja i investicijsko održavanje komunalnih objekata i opreme | 19.269,62 |
| Opremanje, proširenje i održavanje mjesnih groblja na području općine | 31.865,45 |
| Razvoj i uspostavljanje održivog sustava vodoopskrbe i odvodnje | 2.250,00 |
| Razvoj malog i srednjeg poduzetništva te profitabilnije iskorištavanje poljoprivrednih potencijala | 9.044,44 |
| Provedba predškolskog odgoja i unapređenje uvjeta za predškolski odgoj | 558.143,30 |
| Unapređenje uvjeta za obrazovanje | 38.424,17 |
| Poticanje razvoja sporta i rekreacije | 107.932,25 |
| Pružanje socijalne zaštite i unapređenje kvalitete života građana | 30.518,19 |
| Aktivnosti vezane za pružanje vatrogasne i civilne zaštite | 42.086,18 |
| Uređenje i opremanje s ciljem unapređenja uvjeta za život u naseljima | 17.249,32 |
| Aktivnosti vezane za prostorno planiranje | 15.000,00 |
| Promicanje kulture i kulturnih sadržaja | 23.320,00 |
| Uspostava cjelovitog sustava za gospodarenje otpadom | 37.303,96 |
| **UKUPNO** | **1.741.945,81** |

**2.2. ANALIZA STATUSA PROVEDBE MJERE**

Od ukupno 17 mjera utvrđenih provedbenim programom, tijekom izvještajnog razdoblja, 1 mjera je provedena, 6 mjera ima status u tijeku, dok 10 mjera imaju status kašnjenja (prikaz u tablici niže).

|  |  |
| --- | --- |
| **NAZIV MJERE** | **STATUS** |
| Aktivnosti vezane za redovnu djelatnost izvršnog tijela i predstavničkih tijela jedinice lokalne samouprave | u tijeku |
| Aktivnosti vezane za redovnu djelatnost mjesne samouprave, jedinstvenog upravnog odjela i administracije | u tijeku |
| Učinkovito upravljanje javnim prostorom i imovinom  | u tijeku |
| Aktivnosti vezane za izgradnju i održavanje komunalne infrastrukture | kašnjenje |
| Rekonstrukcija, izgradnja i investicijsko održavanje komunalnih objekata i opreme | kašnjenje |
| Opremanje, proširenje i održavanje mjesnih groblja na području općine | u tijeku |
| Razvoj i uspostavljanje održivog sustava vodoopskrbe i odvodnje | kašnjenje |
| Razvoj malog i srednjeg poduzetništva te profitabilnije iskorištavanje poljoprivrednih potencijala | kašnjenje |
| Provedba predškolskog odgoja i unapređenje uvjeta za predškolski odgoj | kašnjenje |
| Unapređenje uvjeta za obrazovanje | kašnjenje |
| Poticanje razvoja sporta i rekreacije | kašnjenje |
| Pružanje socijalne zaštite i unapređenje kvalitete života građana | u tijeku |
| Aktivnosti vezane za pružanje vatrogasne i civilne zaštite | kašnjenje |
| Uređenje i opremanje s ciljem unapređenja uvjeta za život u naseljima | kašnjenje |
| Aktivnosti vezane za prostorno planiranje | provedeno |
| Promicanje kulture i kulturnih sadržaja | kašnjenje |
| Uspostava cjelovitog sustava za gospodarenje otpadom | u tijeku |

**2.3. OPIS STATUSA PROVEDBE MJERE**

**AKTIVNOSTI VEZANE ZA REDOVNU DJELATNOST IZVRŠNOG TIJELA I** **PREDSTAVNIČKIH TIJELA JEDINICE LOKALNE SAMOUPRAVE**

Za unapređenje rada izvršnog tijela i predstavničkih tijela samoupravne jedinice planirane su naknade za rad predstavničkih i izvršnih tijela, naknade za političke stranke, priprema i organizacija Dana Općine kao i ostalih manifestacija na području Općine, tuzemne članarine te plaće i naknade izvršnom tijelu. Ključna točka ostvarenja navedene mjere je osigurana redovna djelatnost izvršnog tijela i predstavničkih tijela, a pokazatelj rezultata broj održanih sjednica. U izvještajnom razdoblju mjera je u tijeku i u razdoblju od 01.01.2024. do 31.12.2024. godine održano je 7 sjednica.

**AKTIVNOSTI VEZANE ZA REDOVNU DJELATNOST MJESNE SAMOUPRAVE,** **JEDINSTVENOG UPRAVNOG ODJELA I ADMINISTRACIJE**

Za redovan rad upravnih tijela i administracije planiraju se materijalni rashodi i rashodi za usluge, rashodi za zaposlene, plaće, proračunska pričuva te otplata zajmova. Ova mjera provodi se u svrhu omogućavanja redovnog rada upravnih tijela i administracije. Pokazatelj rezultata provedbe mjere je broj zaposlenih u lokalnoj upravi i administraciji. Sa danom 31.12.2024. godine broj zaposlenih u lokalnoj upravi i administraciji je 8.

**UČINKOVITO UPRAVLJANJE JAVNIM PROSTOROM I IMOVINOM**

Ključna točka ostvarenja ove mjere je projektiranje i urbanističko uređenje prostora društvenih i centralnih sadržaja. Status provede mjere u izvještajnom razdoblju je u tijeku jer je planirano da se do kraja 2024. godine izradi 5 projektnih dokumentacija, a sa 31.12.2024 imamo izrađenih 8 dokumentacija za uređenje prostora društvenih i centralnih sadržaja.

**AKTIVNOSTI VEZANE ZA IZGRADNJU I ODRŽAVANJE KOMUNALNE** **INFRASTRUKTURE**

Prometna i komunalna infrastruktura od velikog su značaja za sigurnost lokalne zajednice, ali i svih ljudi koje prolaze područjem Općine Martijanec te je stoga bitno konstantno ulagati u izgradnju nove infrastrukture, rekonstrukciju, održavanje, uređenje i očuvanje postojeće infrastrukture. Ova mjera ima status kašnjenja jer je bilo planirano do kraja 2021. godine izgraditi pješačku i biciklističku traku, a navedeno nije izvršeno ni u izvještajnom razdoblju.

**REKONSTRUKCIJA, IZGRADNJA I INVESTICIJSKO ODRŽAVANJE KOMUNALNIH** **OBJEKATA I OPREME**

Tijekom 2024. godine izvršeni su određeni projekti na rekonstrukciji, izgradnji i održavanju prometne infrastrukture. Projekt Rekonstrukcije sanitarnog čvora i društvene kuhinje društvenog doma u Križovljanu je proveden u 2021. godini. Ciljna vrijednost za izrađenost tehničke dokumentacije za geotermalnu energiju iznosi 100%, a ostvareno je 0%. Postotak izgradnje kulturnog centra iznosi 0, a ciljna vrijednost za 2024. godinu je 100%. Zbog navedenoga mjera ima status kašnjenja.

**OPREMANJE, PROŠIRENJE I ODRŽAVANJE MJESNIH GROBLJA NA PODRUČJU** **OPĆINE**

Na području općine nalaze se tri mjesna groblja: Križovljan, Martijanec i Slanje. Općina Martijanec je za proračunsku godinu osigurala financijska sredstva za tekuće održavanje groblja, opremanje grobne kuće rashladnim odrima, uređenje staza na groblju. Tekuće održavanje groblja podrazumijeva rashode za energiju, materijal i dijelove za tekuće i investicijsko održavanje, komunalne usluge, intelektualne i osobne usluge, računalne usluge, premije osiguranja te ostale nespomenute rashode poslovanja. Navedena mjera ima status provedbe u tijeku. Na održavanju groblja se konstantno radi, a tijekom 2024. godine planirane aktivnosti su izvršene.

**RAZVOJ I USPOSTAVLJANJE ODRŽIVOG SUSTAVA VODOOPSKRBE I ODVODNJE**

Navedenom mjerom usvaja se koncept odvodnje prema postojećem idejnom rješenju i glavnom projektu za sva naselja u ravničarskom kraju općine kroz projekt Aglomeracije Ludbreg. Projektom izgradnje mini Aglomeracije Slanje – Rivalno – Gornji Martijanec želi se izgraditi objekti kanalizacije i mini pojedinačni pročistači te time obuhvatiti naselja na području općine koja nisu obuhvaćena Aglomeracijom Ludbreg. Plan početak radova bio je tijekom 2022. godine, ali navedeno još nije započeto ni u izvještajnom razdoblju. Zbog navedenog mjera ima status kašnjenja.

**RAZVOJ MALOG I SREDNJEG PODUZETNIŠTVA TE PROFITABILNIJE** **ISKORIŠTAVANJE POLJOPRIVREDNIH POTENCIJALA**

Ova mjera ima za cilj potaknuti razvoj obiteljskog poljoprivrednog gospodarstva kroz osiguranje jače stručne edukacije poljoprivrednika. Ključne točke ostvarenja su poticaji za poljoprivredu i gospodarstvo i izrađeni plan razvoja Općine Martijanec. Navedena mjera ima status kašnjenja jer do kraja 2024. godine nije donesena nova strategija razvoja općine Martijanec, također je pokazatelj rezultata 3 poticajne mjere za poljoprivredu i gospodarstvo, a u 2024. godine bila je 1 poticajna mjera za poljoprivredu i gospodarstvo.

**PROVEDBA PREDŠKOLSKOG ODGOJA I UNAPREĐENJE UVJETA ZA** **PREDŠKOLSKI ODGOJ**

Općina Martijanec u svom Proračunu izdvaja financijska sredstva za razvoj predškolskog odgoja, te redovan rad dječjeg vrtića. Navedena mjera ima status kašnjenja jer aktivnost Dodijeljene novčane pomoći novonastanjenim obiteljima nije provedena, a bila je planirana provedba u 2021. godini. Ostale ključne aktivnosti bitne za provedbu mjere provode se kako su i planirane. Proračunskom korisniku, Dječji vrtić Vlakić Martijanec isplaćivana su mjesečna sredstva sukladno Financijskom planu. Dogradnja i opremanje dječjeg vrtića je u tijeku, a izrađena je i dokumentacija za Adaptaciju i opremanje Dječjeg vrtića Vlakić Martijanec.

**UNAPREĐENJE UVJETA ZA OBRAZOVANJE**

Nastavno na demografske mjere koje se provode na području Općine Martijanec, u rujnu 2021. godine završen je projekt Rekonstrukcije i dogradnje Osnovne škole Martijanec čime su se ostvarili uvjeti za uvođenje jednosmjenske nastave i produženog boravka. U izvještajnom razdoblju za redovnu djelatnost OŠ Martijanec su se sukladno zahtjevima isplaćivala sredstava i sufinanciran je prijevoz učenika. Navedena mjera ima status kašnjenja jer je za 2024. godinu planirano da će Osnovnu školu Martijanec pohađati 225 učenika, a krajem 2024. godine imamo 171 učenika.

**POTICANJE RAZVOJA SPORTA I REKREACIJE**

U Proračunu se izdvajaju određena sredstva za poticanje i razvoj sporta i rekreacije na području općine kroz nekoliko aktivnosti. Navedena mjera ima status provedbe kašnjenja jer je ciljna vrijednost pokazatelja rezultata 6 novih javnih sportska terena/igrališta, a ostvarena vrijednost pokazatelja je 3. Sredstva za financiranje redovne djelatnosti sporta isplaćena su u travnju 2024. godine, a donacije se isplaćuju sukladno primljenim zahtjevima i proračunskim mogućnostima.

**PRUŽANJE SOCIJALNE ZAŠTITE I UNAPREĐENJE KVALITETE ŽIVOTA GRAĐANA**

Općina Martijanec redovno, godišnje izdvaja sredstva za socijalna davanja i raspoređuje ih prema pristiglim zahtjevima građana. Ključne točke ostvarenja koje se trebaju postići mjerom su zbrinjavanje kućnih ljubimaca, napuštenih i ozlijeđenih životinja na području Općine Martijanec i dodjela sredstava korisnicima iz socijalnog programa. Navedena mjera ima status u tijeku. Broj zbrinutih životinja do 31.12.2024. godine je 44 , a ciljna vrijednost do 2024. godine je 28. Za zbrinjavanje kućnih ljubimaca, napuštenih i ozlijeđenih životinja na području općine potpisan je ugovor sa udrugom za zaštitu životinja „Spas“, a korisnicima iz socijalnog programa dodjeljuju se financijska sredstva mjesečno, ovisno o ostvarenim pravima. Navedena mjera ima status provedbe u tijeku.

## **AKTIVNOSTI VEZANE ZA PRUŽANJE VATROGASNE I CIVILNE ZAŠTITE**

## Aktivnosti DVD-a su razvijanje i unapređenje vatrogastva i vatrozaštite, provođenje preventivnih mjera zaštite od požara, gašenje i spašavanje ljudi i imovine ugroženih požarom i drugim elementarnim nesrećama, posjećivanje i organizacija vatrogasnih natjecanje. DVD-i se financiraju iz Proračuna Općine u skladu s Programom javnih potreba za društvene djelatnosti Općine Martijanec i Planom zaštite od požara Općine Martijanec. Vatrogasna zajednica Općine Martijanec broji 8 Dobrovoljno vatrogasnih društva. Ključne točke ostvarenja su rekonstrukcija vatrogasnog doma u Martijancu i financiranje djelatnosti vatrogastva i civilne zaštite. Navedena mjera ima status provedbe kašnjenje jer je Rekonstrukcija vatrogasnog doma trebala biti gotova u prosincu 2023. godine. Za rekonstrukciju vatrogasnog doma u Martijancu napravljena je dokumentacija i prijavljeno je na natječaj tijekom 2021. godine, ali na natječaju nismo prošli. Krajem godine započele su radnje na izmjeni projektne dokumentacije i građevinske dozvole kako bi se moglo prijaviti na natječaj početkom 2025. godine.

**UREĐENJE I OPREMANJE S CILJEM UNAPREĐENJA UVJETA ZA ŽIVOT U** **NASELJIMA**

U proračunu se izdvajaju financijska sredstva za poboljšanje kvalitete života lokalnog stanovništva. Ključne točke ostvarenja za navedenu mjeru su:

* potpora udrugama civilnog društva,
* urediti potok i vodotok na području Općine,
* izgradnja širokopojasne mreže,
* izgraditi parkiralište i pješačke staze,
* projektirati i izvoditi radove kod društvenog doma u Sudovčini.

Pokazatelj rezultata za provedbu mjere su ukupan broj udruga na području općine i postotak pokrivenosti širokopojasnom mrežom. Status provedbe mjere je kašnjenje. U 2024. godini isplaćena su sredstva udrugama, kojih na području općine ima 9, a ciljna vrijednost za 2024. godinu je 13.

**AKTIVNOSTI VEZANE ZA PROSTORNO PLANIRANJE**

Prostorni plan je dio općeg društvenog plana na temelju kojeg se ostvaruje politika urbanizacije i prostornog uređenja u skladu s razvojem, gospodarskom i socijalnom politikom države i buduće iskorištavanje zemljišta. Urbanistički plan je prostorni plan u kojem su točno određeni ustroj i namjena gradskog prostora. Ključne točke ostvarenja navedene mjere su izraditi urbanistički plan uređenja općine i izraditi izmjene i dopune prostornog plana uređenja općine, a pokazatelj rezultata je pokrivenost područja samoupravne jedinice prostornim planom. Mjera ima status provedeno. U prosincu 2021. godine izrađen je Urbanistički plan uređenja Sudovčine, a IV. izmjene i dopune prostornog plana uređenja Općine Martijanec donesene su na 27. sjednici Općine Martijanec, 17. prosinca 2024. godine.

**PROMICANJE KULTURE I KULTURNIH SADRŽAJA**

Za promicanje kulture na području općine predviđene su slijedeće aktivnosti:

* financiranje redovne djelatnosti u kulturi,
* financiranje redovne djelatnosti religije,
* izdavanje monografije Općine Martijanec,
* definiranje arheoloških zona u porječju Plitvice i Bednje.

Ključne točke ostvarenja mjere su dodijeljena sredstva za religiju i kulturu i izdavanje monografije Općine Martijanec, a pokazatelj rezultata provedbe mjere broj aktivnih kulturnih udruga i broj vjerskih zajednica na području općine. Navedena mjera ima status kašnjenja. Broj aktivnih kulturnih udruga je 2, a ciljna vrijednost za 2024. godinu je 4.

**USPOSTAVA CJELOVITOG SUSTAVA ZA GOSPODARENJE OTPADOM**

Općina Martijanec obvezna je temeljem Strategije gospodarenja otpadom Republike Hrvatske, osigurati sljedeće:

* prostornim planom utvrditi lokacije za građevine i postrojenja za gospodarenje otpadom,
* donositi planove gospodarenja otpadom,
* organizirati prikupljanje i sigurno odlaganje otpada u skladu sa standardima i planom gospodarenja otpadom općine,
* sustavno educirati i informirati lokalne upravne struke i stanovništvo
* omogućiti odvojeno prikupljanje otpada,
* dostavljati podatke u skladu s propisima.

Ključna točka ostvarenja ove mjere je izgradnja građevina za gospodarenje otpadom – reciklažno dvorište i provedba aktivnosti u svrhu održivog gospodarenja otpadom. Pokazatelj rezultata je broj saniranih lokaliteta ilegalnih odlagališta otpada i količina prikupljenog biorazgradivog otpada. Navedena mjera ima status provedbe u tijeku. Općina Martijanec mjesečno plaća Općini Koprivnički Ivanec eko-rentu, odnosno naknadu za zbrinjavanje otpada dovezenog na odlagalište otpada Piškornica.

**3. DOPRINOS OSTVARENJU CILJEVA JAVNIH POLITIKA**

Općina Martijanec je u izvještajnom razdoblju provedbom mjera u provedbenom programu doprinijela provedbi 8 ciljeva iz Nacionalne razvojne strategije Republike Hrvatske do 2030. godine:

1. Učinkovito i djelotvorno pravosuđe, javna uprava i upravljanje državnom imovinom

- osigurana redovna djelatnost izvršnog tijela i predstavničkih tijela, osigurana redovna djelatnost uprave i administracije, projektiranje i urbanističko uređenje prostora društvenih i centralnih sadržaja

2. Održiva mobilnost

- održavana komunalna infrastruktura, evidentirane nerazvrstane ceste, uređena cesta

3. Razvoj potpomognutih područja i područja s razvojnim posebnostima

- rekonstrukcija nerazvrstanih cesta

4. Konkurentno i inovativno gospodarstvo

- sufinanciranje kupnje sadnica vinove loze

5. Obrazovani i zaposleni ljudi

- dodijeljena sredstva za djelatnost predškolskog odgoja, izgradnja dječjih igrališta, izgradnja i dogradnja dječjeg vrtića, dodijeljene novčane pomoći za redovne djelatnosti OŠ, financiranje autobusnog prijevoza

6. Zdrav, aktivan i kvalitetan život

- uređenje igrališta, osigurana financijska sredstava za financiranje redovne djelatnosti sporta, zbrinjavanje kućnih ljubimaca, napuštenih i ozlijeđenih životinja, dodijeljena sredstva korisnicima iz socijalnog programa, dodijeljena sredstva za redovnu djelatnost kulture

7. Sigurnost za stabilan razvoj

- financiranje djelatnosti vatrogastva i civilne zaštite, potpora udrugama civilnog društva

8. Ekološka i energetska tranzicija za klimatsku neutralnost

- provedba aktivnosti u svrhu održivog gospodarenja otpadom

KLASA: 972-04/25-01/1

URBROJ: 2186-19-2-25-1

U Martijancu, 14. veljače 2025. godine

lokalni koordinator: općinski načelnik:

Stjepan Golubić, ing. Branimir Nađ, mag. oec.